በፀጥታ መደፍረስ የተጎዳውን የንግድ እንቅስቃሴ የሚገመግም ጉባዔ ተጠራ
በአገሪቱ አጋጥሞ የነበረው የፀጥታ መደፍረስ በንግድ እንቅስቃሴዎች ላይ ያሳደረውን ተፅዕኖ በመገምገም፣ መፍትሔ የሚያመላክት ጉባዔ በአማራ ክልል ርዕሰ ከተማ በባህር ዳር ከተማ ሊካሄድ ነው፡፡የንግድ ሚኒስቴር ከግንቦት 8 ቀን 2010 ዓ.ም. ጀምሮ ለሁለት ቀናት በጠራው ‹‹የክልሎች መድረክ›› ጉባዔ ላይ፣ ዘጠኙ ክልሎችና ሁለቱ የከተማ አስተዳደሮች ተሳታፊ ይሆናሉ ተብሏል፡፡የንግድ ቢሮ ኃላፊዎች የሚታደሙበትን ጉባዔ ጠቅላይ ሚኒስትር ዓብይ አህመድ (ዶ/ር) በቅርቡ የሾሟቸው የንግድ ሚኒስትሩ አቶ መላኩ አለበል ይመሩታል ተብሎ ይጠበቃል፡፡ በተለይ ላለፉት ሦስት ዓመታት የተከሰተው የሰላም ዕጦትና የፀጥታ መደፍረስ፣ የአገሪቱን የንግድ እንቅስቃሴ እንዳስተጓጎለው ይታወቃል፡፡ ከዚህ በተጨማሪ የፀጥታ መደፍረሱ ኮንትሮባንድና ሕገወጥ ንግድ እንዲስፋፋ ከማድረጉም በላይ፣ ለሸማቹ ኅብረተሰብ በአግባቡ መድረስ የሚገባውን የሸቀጦች ፍሰት አስተጓጉሏል፡፡ በአዲሱ የንግድ ሚኒስትር የሚመራው ይህ ጉባዔ ኮንትሮባንድና ሕገወጥ ንግድ ያሳደረውን ተፅዕኖ እንደሚገመግም፣ እንዲሁም ድርጊቱ እንዳይከሰት የመፍትሔ ሐሳቦችን ያቀርባል ተብሎ እንደሚጠበቅ ከንግድ ሚኒስቴር የተገኘው መረጃ ያመለክታል፡፡የኢትዮጵያ የወጪ ንግድ በተያዘለት ዕቅድ መሠረት ባይከናወንም፣ ባለፉት ሦስት ዓመታት በአገሪቱ በተከሰተው ችግር ከኮንትሮባንድ ንግድ ጋር ተዳምሮ እየተጎዳ መሆኑ ይነገራል፡፡ በኢትዮጵያ የወጪ ንግድ በዋናነት የተመሠረተው በሦስት ዘርፎች ላይ ነው፡፡ እነዚህም የግብርና፣ ማኑፋክቸሪንግና ማዕድን ናቸው፡፡ በአሁኑ ወቅት ዋነኛው ገቢ እየተገኘ የሚገኘው ከግብርና ዘርፍ ቢሆንም፣ ዕድገቱ ግን በዕቅዱ መሠረት እየተጓዘ አይደለም፡፡ለአብነት በ2001 ዓ.ም. ከዘርፉ 1.45 ቢሊዮን ዶላር የተገኘ ሲሆን፣ ከስምንት ዓመታት በኋላ 2009 ዓ.ም. ሊገኝ የቻለው 2.23 ቢሊዮን ዶላር ብቻ ነው፡፡ በ2010 ዓ.ም. የመጀመርያዎቹ ስድስት ወራት 2.2 ቢሊዮን ዶላር ለማግኘት የታቀደ ቢሆንም፣ ሊገኝ የቻለው 1.35 ቢሊዮን ዶላር ወይም የዕቅዱን 61.2 በመቶ ብቻ ነው፡፡በባህር ዳር በሚካሄደው ጉባዔ ይህንን ደካማ አፈጻጸም ለማሻሻል በሚቻልበት መንገድ ላይ የሚመከር ሲሆን፣ በተለይም በማዕድን፣ በቁም እንስሳትና በቡና ኮንትሮባንድ ላይ ጠንከር ያሉ ዕርምጃዎች እንዲወሰዱ የውሳኔ ሐሳብ ይቀርባል ተብሎ ይጠበቃል፡፡